En kolonne med nødhjelp endte med katastrofe
Israelske myndigheter og palestinske forretningsmenn samarbeidet om nødhjelpssendingen inn til Gaza by natt til 29. februar. Dette vet vi om hvorfor det endte med et blodig kaos. 112 mennesker ble drept, mens 760 ble skadet. Årsaken var at israelske soldater skjøt mot en nødhjelpssending, ifølge palestinske myndigheter. Palestinerne kaller det en massakre. Israel har en annen versjon av hva som skjedde natt til torsdag denne uken. De skylder på den voldsomme trengselen rundt hjelpesendingene. De sier det ikke ble skutt mot nødhjelpssendingen, men mot plyndrere som ble oppfattet som en trussel. Dette er det vi vet om hva som skjedde: Slik var situasjonen før hendelsen: Natt til torsdag var hundrevis av palestinere samlet rundt flere leirbål like ved en hovedfartsåre inn mot Gaza by. Det anslås at cirka 250.00 mennesker nå oppholder seg i det nordlige Gaza, i et område som er betydelig ødelagt av krigføringen. Befolkningen beveger seg rundt, på jakt etter beskyttelse og noe å leve av. I motsetning til i det sørlige Gaza, der Hamas har kontroll, er det i nord lite kontroll og utbredt kaos, ifølge den israelske avisen Haaretz. Slik startet det: Cirka klokken 04.00 lokal tid torsdag 29. februar kom en kolonne med lastebiler fra Egypt. Denne og tre andre kolonner med nødhjelp ble organisert av israelske myndigheter og palestinske forretningsmenn i partnerskap, melder The New York Times. Israelerne skal ha lovet å sørge for sikkerheten. Både bistandsgrupper og FN-byråene som har ansvar for humanitær hjelp, gir Israel skylden for at for lite nødhjelp har kommet inn til Gaza. Israelske myndigheter har flere ganger nektet for at de hindrer nødhjelpen i å komme frem. Lastebilene kjørte nordover og passerte gjennom en israelsk kontrollpost i den sørlige utkanten av Gaza by. Kolonnen kjørte nordover opp Al-Rashid-gaten. IDF, den israelske hæren, sier det var 30 lastebiler, men øyenvitner hevder overfor BBC at det var 18. Uansett må kolonnen ha strukket seg over noen hundre meter. Overvåkingsbilder viser at det var israelske militære kjøretøy til stede. Lastebilene ble omringet av en stor menneskemengde da konvoien nærmet seg Nabulsi-rundkjøringen, i den sørvestlige enden av Gaza by cirka kl. 04.45, ifølge IDF-talsmann Daniel Hagari. En kaotisk situasjon: Hva som så skjer, er omstridt. Øyenvitner forteller til flere medier at israelske soldater skjøt mot folk som desperat forsøkte å få tak i nødhjelp. Noen vitner forteller at israelske stridsvogner skjøt med maskingevær mot menneskemengden. Mahmoud Awadeyah, en journalist som var på stedet, sier til BBC at israelere i kjøretøy begynte å skyte på folk da hjelpesendingen kom. – Israelerne skjøt målbevisst mot mennene som forsøkte å komme nær lastebilene som hadde med seg mel, sier han til BBC. – Det ble skutt direkte mot dem, og de hindret at folk skulle få komme bort til dem som var blitt drept, sier Awadeyah. Israelske kilder legger vekt på at mange mennesker ble klemt i hjel i kaoset, og at israelske soldater måtte skyte for å komme seg unna. En liten enhet fra den israelske hæren var omringet av en stor menneskemengde, og en stridsvogn begynte å skyte for å frigjøre seg selv fra mengden, skriver Haaretz. En video fra TV-stasjonen Al-Jazeera viser palestinere som forsøker å gjemme seg bak noen biler mens kulene fyker over dem. Noen av kulene lyser opp i nattemørket fordi det er sporlysammunisjon. IDF har frigitt overvåkingsvideoer som viser at hundrevis av mennesker flokker seg rundt lastebilene i nødhjelpskolonnen. Man kan se at noen av menneskene ligger livløse på bakken. Det finnes også videobilder fra noe senere på dagen som viser døde mennesker bli lastet opp på en lastebil. Israelske soldater forsøkte å sikre kolonnen og skjøt «når mobben beveget seg på en måte som satte dem i fare», ifølge talsmann for den israelske hæren, Daniel Hagari. Han hevder at soldatene ikke skjøt mot folk som forsøkte å få tak i nødhjelpen. Det israelske forsvaret hevder flesteparten av de som døde, ble klemt ihjel og at noen ble kjørt over av lastebilene med nødhjelp. Hva vet vi i etterkant: En Gaza-lege sier til AP at 80 prosent av de skadede som kom inn til sykehuset, hadde skuddskader etter en hendelse torsdag ved et sted for utlevering av nødhjelp i Gaza by. Dr. Mohammed Salha, fungerende direktør ved Al-Awda-sykehuset, sier til AP at av de 176 skadede som de fikk inn til sykehuset, så hadde 142 skuddskader, mens 34 hadde skader som var forenlig med at de var blitt skadet i trengsel. En foreløpig granskning viser at de fleste palestinerne døde i trengselen og at den israelske hæren ikke skjøt mot nødhjelpskolonnen, sa IDF søndag. De sier det ble avfyrt varselskudd for å spre mengden og at det etterpå ble skutt mot «plyndrere» som nærmet seg og utgjorde en trussel mot israelske soldater som var i ferd med å trekke seg unna. Slik er det politiske etterspillet: Kritikken mot Israel har vært massiv etter hendelsen. Internasjonale ledere som USAs president Joe Biden og Frankrikes president Emmanuel Macron krever at saken blir gransket. USA slipper nå nødhjelpssendinger fra luften. Røde Kors mener dette er velkomment, men sier det er en lite effektiv og dyr metode for å få frem nødhjelp. Katastrofen i det nordlige Gaza kommer til å ha vidtrekkende konsekvenser for arbeidet med å få til en våpenhvile og kan skape sinne på andre fronter, skriver kommentatoren Amos Harel i Haaretz. Hvordan er det i det nordlige Gaza nå? Fortsatte problemer med å få frem nødhjelp fører til stor matmangel i det nordlige Gaza. 15 barn er døde på Gazastripen som følge av feilernæring og dehydrering. Det er fremdeles kaos når nødhjelpssendinger ankommer Gaza by, viser en video fra 2. mars.
En nødhjelpssending til Gaza by endte med kaos og blodbad. Israelske myndigheter og palestinske forretningsfolk stod bak sendingen.  Israel mener det ble skutt mot trusler, ikke mot nødhjelpen. Palestina sier det er en massakre. 112 ble drept, 760 skadet. Det er fortsatt krise i Gaza, med matmangel og kaos ved mottak av nødhjelp. 15 barn er døde av feilernæring og dehydrering.